<classify> TUME ya Taifa ya Uchaguzi NEC imetangaza kuwa Mei 19, mwaka huu wananchi wa Jimbo la Arumeru Mashariki wilayani Meru, Arusha watapiga kura kumchagua mbunge wao baada ya aliyekuwa mbunge wa jimbo hilo, Joshua Nassari kupoteza sifa ya ubunge.Mwenyekiti wa Tume ya Taifa ya Uchaguzi, Jaji Semistocles Kaijage alitangaza ratibu ya uchaguzi huo mdogo jana mjini hapa na kuwataka wananchi wa jimbo hilo kujiandaa tayari kupiga kura siku hiyo. Jaji Kaijage alisema NEC, ilipokea barua kutoka kwa Spika wa Bunge la Tanzania ikimtaarifu kuwepo kwa nafasi wazi ya ubunge wa Jimbo la Arumeru Mashariki.Alisema kwa mujibu wa barua hiyo ya Spika, uwepo wa nafasi hiyo ya wazi inatokana na mbunge wa jimbo hilo, Joshua Nassari kupoteza sifa ya kuwa mbunge baada ya kutohudhuria mikutano ya Bunge mitatu mfululizo bila ruhusu ya Spika. Jaji Kaijage alisema kwa kuzingatia masharti ya vifungu 37 1 b na 46 2 vya Sheria ya Taifa ya Uchaguzi, Tume inautaarifu umma kuhusu ratiba ya uchaguzi mdogo katika jimbo hilo.Alisema kwa mujibu wa ratiba ya NEC, fomu za uteuzi wa wagombea zitatolewa Aprili 15 hadi 19 mwaka huu na uteuzi wa wagombea utafanywa Aprili 19, wakati kampeni za wagombea zitafunguliwa Aprili 20 hadi Mei 18 , mwaka huu na uchaguzi utakuwa Mei 19.Tunapenda kuvikumbusha vyama vya siasa na wadau wote wa uchaguzi kuzingatia sheria, kanuni na maadili ya uchaguzi, taratibu na miongozo sambamba na maelekezo ya NEC wakati wa kipindi chote cha uchaguzi, alisema Jaji Kaijage. Alisema daftari la wapigakura wa uchaguzi mkuu wa mwaka 2015 litaendelea kutumia sambamba na vituo vyake vya kupigia kura vilivyotumika katika uchaguzi huo.Kuhusu rufaa ya Nassari, Jaji Kaijage alisema NEC haijapokea taarifa rasmi ya maandishi kuhusu kukata rufaa kwa mlalamikaji kutoka Mahakama ya Rufaa hivyo kutangaza tarehe ya uchaguzi kwenye jimbo hilo ni kwa mujibu wa sheria. Machi mwaka huu, Nassari baada ya Spika kumvua ubunge wake, alifungua kesi Mahakama Kuu na Machi 20, mwaka huu, Mahakama Kuu ilizuia kufanyika kwa uchaguzi huo mdogo katika Jimbo hilo hadi shauri hilo litakapotolewa uamuzi wa mahakama.Hata hivyo, Mahakama Kuu Kanda ya Dodoma, ilitupilia mbali kesi iliyofunguliwa na Nassari ya kutaka mahakama kutengua uamuzi wa Spika wa Bunge la Tanzania, Job Ndugai wa kumvua ubunge katika jimbo hilo.Uamuzi huo ulitolewa Dodoma na Jaji Latifa Mansour ambaye katika uamuzi wake alisema analiondoa shauri hilo mahakamani kwa kuwa Spika alifanya hivyo kwa mujibu wa Kanuni za Bunge zinavyoelekeza.Naliondoa kwa kuwa Spika alifanya hivyo kama ambavyo kanuni za Bunge zinaelekeza kuwa mbunge asipohudhuria vikao vya mikutano mitatu mfululizo vya bunge bila ruhusu ya Spika atapoteza sifa za kuwa mbunge, alisema Jaji Mansour. Katika kesi hiyo, Nassari aliomba kibali cha kufungua kesi ya msingi kwa ajili ya kutengea uamuzi wa Spika alioutoa Machi 14, mwaka huu la kumvua ubunge. Kwa mujibu wa barua hiyo kwenda NEC, Spika alieleza kuwa Nassari amepoteza sifa ya kuwa mbunge kutokana na kitendo chake cha kutohudhuria vikao vya mikutano mitatu mfululizo. Mikutano hiyo ni ule wa 12 wa Septemba 4 hadi 14, 2018, mkutano wa 13 wa Novemba 6 hadi 16 , 2018 na mkutano wa 14 wa Januari 29 hadi Februari 9, mwaka huu 2019.Uamuzi wa Spika ulizingatia masharti ya Katiba ya Tanzania Ibara ya 7 1 Cambayo inaeleza kuwa mbunge atakoma ubunge na ataachia kiti katika bunge ikiwa atakosa kuhudhuria vikao vya mikutano mitatu mfululizo bila ruhusa ya Spika.  <topic>: KITAIFA 